 NA SAMMY KIMATU SERIKALI imeamua kuwaondoa kwa nguvu wakazi ambao wanaishi karibu na mto Ngong na pia kubomoa nyumba zote zilizojengwa katika kingo za mto Ngong. Akiongea Alhamisi, naibu kamishna kaunti ndogo ya Starehe, Bw John Kisang, alisema serikali iko mbioni kuchukua tahadhari za mapema kukabiliana na athari za mvua ya El Nino iliyotabiriwa na idara ya Utabiri wa Hali ya Hewa kunyesha kuanzia Oktoba. Bw Kisang aliongeza kwamba Timu ya Mashirika ya serikali inashirikiana kuhamasisha wakazi katika eneo bunge la Starehe kuhusu usalama wa watu kabla ya El Nino kuanza. Bw Kisang alisema licha ya watu kuhamasishwa vya kutosha, wamekaidi amri ya kuhama kutoka karibu na mto Ngong. Aliongeza kwamba watu walio na tamaa wamejenga ndani ya mto kwa mawe na kupunguza upana wa mto Ngong. “Kwa sababu watu wanashindana na serikali, raundi hii, tutabomoa nyumba zote zilizojengwa mtoni Ngong. Nguzo ziliwekwa kuonyesha umbali wa mita 30 kwa pande zote mbili za mto ili watu na mijengo kuwa mbali kutoka mtoni,” Bw Kisang akasema. Miongoni mwa mitaa ambayo nyumba zimejengwa karibu na mto na huathiriwa sana na mafuriko ni pamoja na Mukuru-Kaberira, Mukuru-Commercial, Mukuru-Mariguini na Mukuru-Fuata Nyayo katika tarafa ya South B. Bw Kisang aliongeza kwamba mingine ni Mukuru-Kenya Wine, Kisii Village, Mukuru Sokoni, Mukuru-Kayaba, Mukuru-Hazina na Mukuru-Maasai. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  